Birgitte Christiansen blev bedt om selv at skaffe sig adgang til en kundes hus, da hun mistænkte, at han var kommet til skade.

Birgitte Christiansen, der driver et rengøringsfirma på Ærø, fik besked om selv at skaffe sig adgang til et hus, hvor hun havde mistanke om, at en kunde kunne være ilde tilredt, da hun kontaktede politiet.

Det skriver Fyens.dk.

Birgitte Christiansen blev bekymret, da kunden ikke åbnede døren torsdag den 31. marts. Og da det gentog sig dagen efter, kontaktede hun politiet for at få hjælp.

Fandt død mand i huset

Beskeden fra politiet var, at hun selv skulle skaffe sig adgang til huset. Enten ved hjælp af en låsesmed eller på egen hånd.

- Jeg spørger ind mange gange til professionel hjælp, men får at vide, at det skal vi selv sørge for, siger hun til Fyens.dk.

Hun besluttede sig for selv at tage affære. Sammen med en nabo til kunden fandt hun noget værktøj og slog ruden ind.

Her fandt hun sin kunde ligge død på badeværelsesgulvet, hvor han var faldet om.

"Ser dagligt den døde mand for mig"

Hun er rystet over episoden og har i samarbejde med naboen sendt en klage til blandt andet Justitsministeriet.

- Det, der ryster mig mest, er dels, at jeg får den oplevelse, at jeg skulle finde ham død. Dels hvorfor pokker man ikke kan få samfundets bidrag til at hjælpe i sådan en situation. Hvad er det, vi har politiet til? Det er ganske ubehageligt, siger hun og fortæller, at hun dagligt ser den døde for sig.

Ifølge kommunikationsrådgiver Charlotte Nyborg, Fyns Politi, udtaler politiet sig ikke om verserende klagesager. Hun oplyser, at det ikke er ualmindeligt med en sagsbehandlingstid på op til tre måneder.